**UPUTE I PROTOKOLI**

**ZA PROVEDBU MJERA SPRJEČAVANJA I SUZBIJANJA**

**ZARAZE COVID 19**

**U OŠ JURJA BARAKOVIĆA RAŽANAC**

**Zadar, rujan 2020. godine**

# **UVODNI DIO**

1. Upute i protokoli za OŠ Jurja Barkovića Ražanac (u daljnjem tekstu UIP) temelje se na preporukama i mjerama Hrvatskog zavoda za javno zdravstvo te Ministarstva znanosti i obrazovanja i to:

# a) UPUTAMA ZA SPRJEČAVANJE I SUZBIJANJE EPIDEMIJE COVID-19 VEZANO ZA RAD PREDŠKOLSKIH USTANOVA, OSNOVNIH I SREDNJIH

ŠKOLA U ŠKOLSKOJ GODINI 2020./2021. od 24. kolovoza 2020. te na

b) MODELIMA I PREPORUKAMA ZA RAD U UVJETIMA POVEZANIMA S COVID-19 od 29. kolovoza 2020.

1. UIP se primjenjuju od 7. rujna 2020. (početka nastavne godine 2020./21.) te se primjenjuju do promjene ili opoziva od strane nadležnih tijela o čemu se svi dionici procesa pravovremeno upoznaju.

1. UIP obavezuju sve djelatnike, učenike, roditelje kao i posjetitelje Škole te su se svi dužni pridržavati propisanih mjera, uputa i pravila.

1. Svaka samostalna uputa i protokol sastavni su dio ovog dokumenta, kao i opće uredbe, mjere i preporuke MZO, HZJZ i nacionalnog te županijskog stožera CZ.

**II. POSEBNI DIO**

# UIP - 1

## RODITELJI/SKRBNICI

1. Roditelji/skrbnici moraju biti svjesni da se zbog epidemije treba strogo pridržavati mjera te da svako nepridržavanje istih utječe na povećanje rizika od zaraze. Stoga se roditeljima preporučuje da sa svojom djecom, bez obzira na dob djeteta**, što češće razgovaraju o onome što trebaju činiti da zaštite svoje, ali i zdravlje članova obitelji, vršnjaka** i drugih.

1. Roditelji/skrbnici se upoznaju s UIP putem mrežne stranice škole, pisanom obavijesti te osobnom obavijesti od strane razrednika ili uprave Škole.

1. Roditelji/skrbnici redovito mjere učeniku tjelesnu temperaturu prije polaska u školu. Svaki dan prije odlaska u ustanovu roditelj u djetetovu bilježnicu upiše vrijednost izmjerene temperature kod djeteta. Bilježnicu dijete donosi sa sobom u ustanovu a nastavnik svakodnevno provjerava.

1. Roditelji/skrbnici dužni su brinuti da dijete dođe na vrijeme i mjesto predviđeno za ulazak u Školu. Ukoliko osobno dovode dijete, u pratnji djeteta može biti samo jedna odrasla osoba.

1. Roditelji/skrbnici ne upućuju ili dovode dijete u Školu ukoliko:

* + učenik ima simptome zarazne bolesti (kašalj, poteškoće u disanju, poremećaj osjeta njuha i okusa, grlobolju, proljev);

* + ima izrečenu mjeru samoizolacije;

* + ima saznanja da je dijete zaraženo COVID-19.

1. Roditelji/skrbnici dužni su o svakoj promjeni zdravstvenog stanja učenika obavijestiti Školu.

1. Roditelji/skrbnici u Školu dolaze isključivo na poziv ili uz prethodnu najavu te su se dužni identificirati valjanim dokumentom prilikom ulaska u ustanovu. Prilikom ulaska u Školu na roditelje se primjenjuju opći propisi i mjere (nošenje maske, tjelesna udaljenost, dezinfekcija ruku). Svim roditeljima/skrbnicima koji su u samoizolaciji te imaju simptome ili im je ustanovljena bolest uzrokovana COVID-19 ZABRANJEN je dolazak u Školu. U komunikaciji s odgojno-obrazovnim radnicima, preporučuje se komunikacija na daljinu u dogovoreno vrijeme i to samo u radne dane.

1. Roditelji/skrbnici dužni su se brinuti o učenikovim maskama (da ih učenik donese u Školu te budu čiste i sigurne za upotrebu).

1. U slučaju predisponiranosti djeteta na alergijske reakcije na određena sredstva za dezinfekciju, roditelj/skrbnik dužan je obavijestiti razrednika. U tom slučaju roditelj/skrbnik nabavlja prikladno sredstvo za dezinfekciju sam te ga dijete svakodnevno donosi i koristi u Školi isključivo za osobnu uporabu.

1. Roditelji/skrbnici imaju pravo na informaciju koju dobivaju putem mrežne stranice Škole, pisanim ili usmenim obavijestima, te podnošenjem pisanih upita i prijedloga na adresu elektroničke pošte: ured@os-jbarakovica-razanac.skole.hr

1. Kupovanje hrane i pića, od strane djece, tijekom trajanja nastavnog dana neće biti moguće.

1. Roditelji/skrbnici dužni su pratiti sve novonastale promjene vezane uz organizaciju nastave, rad Škole te mjere i upute u sprječavanju širenja zaraze, o kojima ih je Škola dužna pravovremeno obavijestiti. Opće upute MZO, HZJZ, nacionalnog i županijskog stožera CZ primjenjuju se kao sastavni dio UIP.

# UIP - 2

## UČENICI

1. Učenici su dužni pridržavati se svih akata Škole, uključujući i UIP.

1. Učenici su dužni pohađati nastavu, osim:

* + u slučaju da je učenik oslobođen liječničkom potvrdom jer spada u osobe ranjivog zdravlja, o čemu dokaz Školi podnosi roditelj/skrbnik;

* + učenik ima simptome zarazne bolesti (kašalj, poteškoće u disanju, poremećaj osjeta njuha i okusa, grlobolju, proljev);

* + ima izrečenu mjeru samoizolacije;

* + ima utvrđenu zarazu COVID-19;

* + u drugim slučajevima predviđenim aktima Škole.

1. Učenik na vrijeme dolazi na nastavu u točno određeno vrijeme i mjesto predviđeno za njegov razredni odjel.

1. Učenici koji u školu dolaze školskim autobusom dužni su pridržavati se utvrđenog rasporeda sjedenja i općih mjera koje vrijede za prijevoz putnika. Učenici koji u školu dolaze javnim prijevozom dužni su se pridržavati općih mjera u javnom prijevozu.

1. Učenici PN su dužni u ustanovu ulaziti s maskama, osim djece koja su izuzeta liječničkom potvrdom. Učenicima je STROGO ZABRANJENO razmjenjivati i posuđivati maske.

1. Učenike učitelj/nastavnik vodi u razred. U Školu ne ulaze sami.
2. Učenici po dolasku u školu odmah idu u učionicu u koju je raspoređen njihov razredni odjel. Nema zadržavanja ispred škole niti u hodniku. Kod dolaska u školu treba se pridržavati navedenih mjera zaštite.
3. Na ulazu dezinficiraju potplate.
4. Dezinficiraju ruke sredstvom za dezinfekciju.
5. Ulaze u svoju učionicu u kojoj čekaju početak nastave.

1. Učenici održavaju tjelesnu udaljenost u prostoru Škole od 1,5 m.

1. Učenici borave u Školi u jednoj učionici .
2. Prije ulaska u učionicu učenici dezinficiraju ruke dezinficijensom kojeg osigurava Škola.

1. Sredstva za dezinfekciju, kao i ostala sredstva ne smiju se koristiti bez znanja učitelja.

1. U učionici učenici sjede točno na mjestu predviđenom za njih i ne premještaju se na druga mjesta.

1. Učenici koriste svoj pribor i knjige i ne dijele ga s drugim učenicima.

1. U slučaju potrebe djeca pitaju dozvolu za odlazak u WC . Prilikom odlaska iz razreda učenici PN obavezno nose zaštitnu masku.

1. Prije i nakon korištenja WC-a djeca su dužna oprati ruke.

1. Za vrijeme malih odmora djeca borave u razredima, a za vrijeme velikog odmora djeca borave u učionici ili na točno određenom prostoru školskog igrališta do kojega ih dovodi učitelj. Djeci je strogo zabranjeno napuštati grupu i boraviti u drugim grupama. U slučaju loših vremenskih prilika djeca ostaju u učionici.

1. Djeca svoj obrok (marendu) donose od kuće prvi tjedan nastave. Za vrijeme nastavnog dana nije im dozvoljeno udaljavati se iz kruga Škole i otići u kupnju. Od drugog tjedna nastave organizirat će se školska marenda koju će blagovati u učionici ili na školskom igralištu ( određenom mjestu za svaki razred ) .Učenici ne dijele s drugim učenicima hranu i piće.

 21. Učeniku koji ne može ili ne smije u školu i koji će duže izbivati s nastave te mu za rad treba **računalo/tablet i pristup internetu**, škola će iste u dogovoru s roditeljima dostaviti (ukoliko za to postoji potreba) te će ih učenik **koristiti tijekom izbivanja s nastave u školi, a po povratku u školu vratiti**.

# UIP - 3

## UČITELJI/NASTAVNICI/STRUČNI SURADNICI

1. Učitelji su se dužni pridržavati svih akata Škole, uključujući i UIP, kao i pedagoških standarda.

1. Zaduženja učitelja i stručnih suradnika potrebno je pripremiti u skladu s propisima. Dakle, učitelj/nastavnik zadužuje se na isti način kao da nema epidemije COVID-19, ali **svaki bi učitelj/nastavnik trebao biti spreman i na promjene** kao što su zamjene kolega, promjena modela izvođenja odgojno-obrazovnoga rada i sl.

1. Za izradu zaduženja učitelja/nastavnika i stručnih suradnika, ali i ostalih zaposlenika ravnatelj treba **imati podatke o zaposlenicima koji neće biti u mogućnosti izvoditi nastavu u školi**. Popis izrazito ranjivih skupina bolesti i zdravstvenih stanja i uvjeti za njihov boravak u školi sukladan je pravilima liječničke struke. Za svaku izrazito ranjivu osobu ili osobu koja dijeli kućanstvo s izrazito ranjivom osobom, potrebno je pojedinačno razmotriti situaciju uzimajući u obzir aktualnu epidemiološku situaciju. Odluku o tome donosi liječnik primarne zdravstvene zaštite kao i o eventualnim drugim posebnim mjerama zaštite poput nošenja maske i sl.

1. Učitelji/nastavnici koji spadaju u izrazito ranjive skupine mogu, sukladno nastavnom predmetu, ali i dobi učenika koje poučavaju, izvoditi nastavu na daljinu u skladu s potrebama i mogućnostima o čemu odlučuje ravnatelj .

1. Učitelj/nastavnici koji održavaju prvi sat u nekom razrednom odjelu dužni su doći u Školu ranije radi predviđenog prihvata tog razrednog odjeljenja.

1. Svi učitelji/nastavnici dužni su održavati red i provoditi opće i posebne mjere i protokole u prostorima Škole.

1. Posebna zaduženja imaju svi učitelji, kao i stručni suradnici.